《方山和篇再和韵》
宋代·杜范

慇勤里社间，谈笑文字会。平生一尊酒，无虑千百醉。

问梅穷涧冈，乐事此其最。风霜尽木末，冰雪封户外。

谁其念岑寂，自得以颠沛。岁寒二三友，已不数苍桧。

卓彼方山翁，自许行偕辈。古心味玄酒，于世百不嗜。

少小诵佳篇，搜句亦奇伟。年来久不作，吾党几丧气。

珠璧忽堕前，畴昔曾梦寐。三咏结束语，坐令百感至。

来者恐未然，往者非所计。汗青几名节，徒起千载喟。

作者简介：（1182—1245）宋台州黄岩人，字成之，号立斋。宁宗嘉定元年进士。累迁殿中侍御史，极言台谏失职之弊。理宗嘉熙二年知宁国府，发粟赈饥，镇压两淮饥民反抗。还朝，累拜吏部侍郎兼中书舍人，数上疏抨击朝政积弊。淳祐四年，擢同知枢密院事，次年拜右丞相，上书言五事，继又上十二事，条陈当朝利病，提出为政主张。卒谥清献。有《清献集》。